
PERSONGALLERI

Ingebjørg Svartlia – 21 år, småbrukerdatter

Ragnhild Svartlia – 18 år, Ingebjørgs søster

Nils Svartlia – jentenes far, småbruker og skysskar

Tolleiv Olavrud – 23 år, odelsgutt

Birgit Olavrud – 20 år, Tolleivs søster

Gullik Olavrud – Tolleiv og Birgits far

Haldis Olavrud – Tolleiv og Birgits mor

Petra Olavrud – Gulliks søster, kvinnesakskvinne

Elias Karlsen – rallar

Sunniva – tjenestejente

Tønnes Gregersen – predikant

William Blom – legestudent fra Kristiania

Erik Bergmann – sorenskriver

Sofie Bergmann – sorenskriverfrue

Jørand – 12 år, pleiedatter

Nina Lund – direktørfrue

Henrik Lund – fabrikkdirektør

Magnhild Larsdatter – budeie på Olavrud

Emma Jonsdatter – tjenestejente

Anton Olsen – dreng

Maja – ung fjøsjente på Olavrud

Hannah Dahl – jordmor

Edvard Nielsen – jernbaneingeniør

Landhandler Bakke

Fru Bakke


Slik sluttet forrige bok:

«Hils på Henrik jr.» Hun kysset barnet på kinnet. «Er han ikke skjønn?»

William stirret på barnet. Han hadde ventet at han skulle føle noe, at han skulle få visshet i samme øyeblikk som han så barnet, men det var bare et nyfødt barn, til forveksling likt alle andre nyfødte barn. «Vet du …?» Han kastet et blikk over skulderen for å se om Anna hadde fulgt etter dem, og våget ikke å fullføre spørsmålet.

Nina nikket. «Ja, jeg visste det i samme øyeblikk jeg så ham.»


PROLOG

Fangsthytta lå der nede under fjellkammen, akkurat slik driftekarene hadde sagt.

Stien var bratt og smal, og de slitte støvelsålene skled i den tørre, løse grusen, men hun stanset ikke et øyeblikk på  denne ferden tilbake til det vanlige livet, et slikt liv der man hadde tak over hodet og sov i en seng.

Døra var ulåst, og hun gikk rett inn i den enkle årestua. Ingen hadde tent bål i ildstedet midt på gulvet på en stund, men veden var tørr, og det lå et fyrtøy på hylla.

Snart brant bålet lystig, og hun pakket de skitne fellene rundt seg og fant fram skattene hun hadde båret på brystet. La dem mot kinnet og lukket øynene.

Plaggene  bar ennå duften av barnet i seg.

Sorgen rev og slet i kroppen, og hun lot tårene strømme fritt.

Barnet hadde allerede glemt henne, men hun ville aldri glemme.


Kapittel 1

Kristiania, tirsdag 16. oktober 1906

William glodde undrende på barnets rødlette, rynkete ansikt, mens han prøvde å fatte hva Nina snakket om.

«Du skulle sett deg selv.» Nina lo skøyeraktig, mens hun vugget barnet kjærlig i armene. «Du vil visst gjerne ha et svar?»

«Jeg forstår ikke hvilken glede du har av å holde meg på pinebenken.» William svelget. «Hvem er han er sønnen til?»

«Først og fremst er han sønnen min.» Nina smilte lykkelig. «Og ingen skal få ta ham fra meg. Ingen.»

«Du tror da ikke at Henrik vil …» William fullførte ikke setningen, for hushjelpen kom svingende inn på studérkammeret ved siden av og begynte å tørke støv. Hun glante nysgjerrig på dem mens hun liksom tilfeldig strøk fjærkosten over skrivebordet.

Nina ble tydelig irritert over hushjelpens nærvær, men hun skjulte det godt da hun høflig henvendte seg til henne: «Anna, jeg vil bade Lille-Henrik i dag. Kan du gjøre i stand en balje med passe varmt vann på badeværelset? Og legg klar rent tøy og bleier på stelleplassen.»

«Selvfølgelig, frue.» Anna sendte William et nysgjerrig blikk, men forsvant innover i leiligheten igjen.

Nina kysset barnet på kinnet, og strøk den tynne blondelua til side, slik at barnets ene øre ble blottet. «Henrik er overlykkelig over å ha fått en arving som bærer familien Lunds hedersmerke.»

William glodde uforstående på det lille øret. «Familien Lunds hedersmerke?»

«Se på flippen.» Nina dro forsiktig i øret. «Den er fastgrodd. Akkurat som Henriks øreflipper.»

«Så sannelig. Det er sjelden å se slike ører!» Det svimlet for William. Han grep tak i sengestolpen for å støtte seg. «Han har altså arvet dette trekket fra sin far? Fra Henrik?»

«Ja visst!» Nina rettet på blondelua. «Ikke bare har han øreflippene, men han har den samme haken … eller mangel på sådan …» Hun lo ømt, som om det å ha en vek hake var ekstra flott. «Han har til og med arvet Henriks krokete lilletær.»

«Ja, da forstår jeg at Henrik er stolt!» William gikk bort og bøyde seg over barnet og sa høflig: «Det er en flott, liten prins dere har fått.»

«Ja, han er helt skjønn, er han ikke?» Nina strålte.

Skjønn var kan hende ikke ordet William ville valgt. Nybakte mødre hadde et annet blikk enn andre, det var sikkert. «Eh, fin og velskapt, ja.»

«Ja, ikke sant!? Han er verdens vakreste.» Nina var fullstendig oppslukt av barnet. Hun kjente innunder teppet. «Nei men, du er helt våt, jo, lille venn.»

«Da er alt klart.» Anna kom tilbake gjennom studérkammeret. «Skal jeg bade ham i dag kanskje?» Hushjelpen tittet lengselsfullt på bylten, som om hun følte et slags eierskap til barnet. «Fruen er sikkert trett etter visitten?»

«Takk for det, Anna, men jeg gjør det selv.»

Hushjelpen kikket spørrende på William. «Kan jeg bringe herren noe å drikke først?»

«Takk for tilbudet, men det er ikke nødvendig. Jeg er bare innom på en kort visitt.» William forsøkte å ikke se mistenkelig glad ut. «Jeg ville forsikre meg om at alt står bra til med min søster og min nevø.»

«Du kan gjerne hente et glass saft til meg, Anna. Vil du det?» ba Nina. «Jeg er så tørst for tiden.»

«Ja vel, frue.»

Hushjelpen forsvant, og William snudde seg bekymret mot Nina. «Jeg håper ikke Henrik blir sint når han hører at du har hatt besøk av broren din? Jeg tenkte det var bedre å utgi meg for å være en i familien, i stedet for å si mitt eget navn.»

«Henrik blir ikke sint lenger.» Nina smilte og vugget barnet lett. «Jeg har gitt ham den største gaven han kunne få. Etter at jeg ble på vei med Lille-Henrik, har han båret meg på hendene.»

«Er det sant?» William så tvilende på Nina. Han husket hvordan hun hadde klaget over hvor autoritær ektemannen var, og ikke minst husket han ordene og slagene som falt den dagen på soverommet deres. «Jeg har inntrykk av at han er en mann som vil ha ting på sin måte?»

«Han er en stolt og steil mann, men han vet ikke hva godt han kan gjøre for oss to.» Nina snuste ned i teppet og rynket  spøkefullt på nesa. «Huff, jeg burde nesten latt Anna bytte på ham likevel.»

«Det virket som hun hadde lyst til det.»

«Ja.» Nina skar en grimase. «Jeg vil ikke være utakknemlig, men Anna er nesten for opptatt av Lille-Henrik.»

«De fleste kvinner er opptatt av slike små. Og hun føler seg kanskje som en av familien?» sa William. «Har hun vært i tjeneste her lenge?»

«Helt siden Henrik var ung.» Nina strøk barnet over ryggen og rynket brynene et øyeblikk. «De har et spesielt forhold. Henrik sier at Anna skal bli her så lenge hun lever.»

«Da er dere heldige. Det er ikke alle som har slike trofaste hushjelper. Du skulle vite hvordan mor har slitt innimellom. Noen piker er frekke, andre er late.» William begynte å kneppe jakka.

Den lille klynket. «Så, så … ikke gråte.» Nina bysset ham fram og tilbake i armene. «Takk for blomstene. Du trengte ikke det.»

«Selvfølgelig skal du ha blomster.» William betraktet Nina. To våte flekker bredte seg på brystet på den dueblå morgenkjolen, men det plaget henne tydeligvis ikke. Hun var fullstendig oppslukt av barnet. Henrik Lunds barn. «Men nå skal du få ta deg av sønnen din. Takk for at jeg fikk se ham, og lykke til videre.»

Blikkene deres møttes et kort øyeblikk.

Nina smilte. «Lykke til, du også.»

William gikk tilbake gjennom studérkammeret. Det store skrivebordet var som et hvilket som helst møbel nå. Det Nina og han hadde gjort på bordplaten, hadde ikke lenger noen betydning. Han hadde en brukket neserygg som minne om den dagen, men det var alt.

Han vandret ut gjennom den lyse dagligstua.

Ute i entreen fikk han et glimt av seg selv i det store speilet, og oppdaget at han gliste over hele fjeset.

Lykkelig som en nybakt far.

Bare at det var omvendt. Han var lykkelig fordi han ikke var far.

William lukket seg ut gjennom den tunge eikedøra og formelig danset ned marmortrinnene i oppgangen.

Endelig kunne han legge Nina bak seg for godt og begynne det livet han ønsket å leve.

Han småsprang bortover fortauet. Unnskyldte seg lavmælt med «dårlig tid» da han presset seg forbi folk han passerte – tjenestepiker med handlekurver, visergutter, eldre herrer med stokk og et par fruer med vaiende fjær på hatten. Han brydde seg ikke om hva de tenkte om ham. Han løp og løp, helt til han kom til Slottsparken. Der dumpet han ned på en benk og lente seg bakover. Ansiktet vendte opp mot himmelen. Hadde han vært dypt religiøs, ville han antakelig falt på kne. Nå nøyde han seg med et takknemlig smil. For akkurat i dag var han overbevist om at det fantes en gud der oppe.

Han ble sittende på benken en god stund.

Synet av en barnevogn ga ham ikke lenger en uggen følelse, skapte ikke angst og uro, slik det hadde gjort de siste månedene.

Nå kunne han rolig betrakte barnepikene som hadde tatt småbarna med i parken for å leke, mødrene som hastet av sted med vognen foran seg, de halvvoksne søsknene som trakk på smårollinger.

En dag skulle hans barn leke slik. Kanskje var det Lille-Petra som tålmodig passet på en smårolling eller to … Forhåpentligvis i den store hagen utenfor en doktorvilla på landet …

Han måtte få fortalt Birgit den gode nyheten. Men hvordan?

De hadde ikke telefon på Olavrud, og han kunne ikke godt ringe til skrivergården og be dem gi henne beskjed. Beskjed om hva da, liksom?

Aller helst ville han sendt et telegram, men han forsto at det kunne han heller ikke. Hva i all verden skulle det stå i det?

Besøkte Nina stopp. Barnet er ikke mitt stopp.

Det ville fått damen på telegrafen til å hoppe høyt – sannsynligvis ville det også fått munnen hennes til å renne over. En slik godbit, hvordan skulle hun klare å holde den for seg selv?

Selvfølgelig kunne han skrive i en slags kode. Men samme hva han skrev, ville Birgit få et forklaringsproblem. Et telegram var ikke hverdagskost. Foreldrene ville forlange å få vite hva som sto der.

Han måtte rett og slett skrive et brev og tåle at det tok noen dager før hun fikk den store nyheten. Brev kunne komme i uvedkommendes hender. Det fantes mange nysgjerrige tjenestepiker, han visste da det, derfor måtte han  være forsiktig med hva han skrev – nøye seg med å fortelle om besøket hos Nina og nevne hvor lik sin far barnet var. Da ville Birgit forstå hva han prøvde å si.

Hun ville bli så glad!

Eller ville hun?

Jo, hun ville bli glad på hans vegne. Det visste han. Men ville hun bli glad på sine egne vegne? Han var slett ikke sikker.

Han hadde vært mange turer på Olavrud i løpet av sommerferien, og Birgit og han hadde hatt mange fine stunder sammen. Hun hadde til og med latt ham kysse henne  flere ganger – sist da de tok farvel oppe på rommet hennes mens hun stelte Lille-Petra. Det virket som om hun var glad i ham, men hun ville ikke forplikte seg. Når han ymtet frampå om et mer forpliktende forhold, sa hun alltid at hun ikke var klar til å binde seg til noen.

Han sukket. Det var absolutt ikke merkelig at hun ikke hadde lyst til å love ham noe, for det eneste han hadde å tilby, var en langvarig forlovelse. Dessuten hadde det vært usikkerheten rundt Ninas barn. Selv om Birgit ikke hadde sagt noe direkte, hadde han forstått at det hadde plaget henne.

Det siste brevet hennes hadde vært så … så tomt på en måte. Påtatt høflig. Det var noe han ikke klarte å fange opp … eller jo, selvfølgelig, hvorfor hadde han ikke tenkt på det!

William rettet seg opp benken.

Det var ikke de tingene Birgit sa i brevet som uroet ham, det var det hun ikke sa.

I brevene sine pleide Birgit å fortelle om løst og fast fra dagliglivet på Olavrud: morsomme ting Lille-Petra hadde gjort, hva hun selv hadde drevet med, hvem som hadde vært på besøk. Men ett navn som gjerne ble nevnt i forbifarten, var fullstendig fraværende i det siste brevet.

Jernbaneingeniør Edvard Nielsen.

William gremmet seg. Edvard var tydelig husvarm på Olavrud, og da William og søstrene var der til middag, hadde den innbilske bartefyren oppført seg som om han allerede var svigersønn. Og det var tydelig at Gullik og Haldis dyttet på som best de kunne for å oppmuntre ham. I hvert fall var det noe slikt Birgit hadde sagt. Hun hadde vært oppgitt over foreldrenes iver etter å få henne gift, men kanskje hun ikke var like oppgitt lenger? Kanskje hun var begynt å like Edvard bedre, kanskje til og med så godt at hun kunne tenke seg å skape et hjem for seg og Lille-Petra sammen med ham?

William reiste seg brått og slo i lufta, som for å dytte vekk bekymringene.

Dystre grublerier hørte ikke hjemme på en slik gledens dag, og nå skulle han gå hjem og skrive og fortelle den fantastiske nyheten til Birgit.

Men først skulle han en tur til i blomsterbutikken. Han skulle ta med en bukett hjem til moren. Hun lå med «migrene», og han antok at det skyldtes farens nye elskerinne. Det var slik hver gang professor Blom fikk en ny «assistent». De første ukene var moren fra seg – kanskje fordi hun ikke visste hva denne nye ville bringe – men etter en tid roet alt seg. Moren forsto at faren ikke ville forlate dem, og valgte å se en annen vei. Det var tross alt bedre å tie og tåle enn å bli skilt. En slik skam ville moren unngå for enhver pris; de hadde tross alt tre gifteklare døtre i huset. Ingen skandaler måtte ødelegge deres muligheter til å få en solid forsørger.

Moren trengte en bukett fordi hun var den som holdt familien sammen. Som fant seg i mye for husfredens skyld. Det var den offisielle forklaringen.

Den uoffisielle var at William følte behov for å feire den gledelige begivenhet, og hva var da mer naturlig enn å kjøpe blomster til henne som ikke var blitt farmor?

